བྲག་ཡབ་རྫོང་རི་མདའི་བྲག་བརྐོས་སྐུ་བརྙན་ནི་འདན་མ་རི་བོའི་གཡང་གཟར་བྲག་ངོས་སུ་འབུར་རྐོས་བྱས་ཏེ་གྲུབ་པ་ཞིག་ཡིན་ལ་ཡུལ་དེའི་མི་ཚོས་དེ་ལ་རྣམ་སྣང་ལྷ་ཁང་ཞེས་འབོད།དེའི་གཙོ་ལྷ་ཡང་གོང་དང་འདྲ་བར་རྣམ་པར་སྣང་མཛད་ཡིན་ཞིང་གཞོགས་གཉིས་སུ་གོང་ལ་མཁའ་འགྲོ་མ་གཉིས་དང་འོག་ཏུ་ཉེ་སྲས་བརྒྱད་ཀྱི་སྐུ་བརྙན་བསྟར་ཏེ་བརྐོས་ཡོད་པ་མ་ཟད།ད་དུང་ཀླུའི་རྒྱལ་པོ་དུང་སྐྱོང་དང་ལྷ་ཁང་སྟེང་ཕྱོགས་ཀྱི་སྲོང་བཙན་སྒམ་པོ་དང་རྒྱ་བཟའ་ཀོང་ཇོའི་སྐུ་བརྙན་སོགས་སྐུ་བརྙན་མང་པོ་ཡོད།གཙོ་ལྷའི་སྐུ་བརྙན་གྱི་འོག་ཏུ་བཙན་པོའི་དུས་སྐབས་ཀྱི་བོད་རྒྱ་ཡིག་རིགས་གཉིས་ཀྱི་རྡོ་རྐོས་ཡོད་ཅིང༌།གཡས་སུ་བཟང་པཽ་སྤྱོད་པའི་སྨོན་ལམ།བོད་ཡིག་གིས་བརྐོས་ཡོད།གནའ་རྫས་རྟོག་ཞིབ་ཆེད་མཁས་པས་ཞིབ་དཔྱད་བྱས་པ་ལྟར་ན།དེ་ནི་ཆབ་མདོ་ས་ཁུལ་ནས་རྙེད་པའི་བཙན་པོའི་དུས་ཀྱི་བྲག་བརྐོས་ཡི་གེ་གཅིག་པུ་ཡིན་པར་ངོས་འཛིན་ཆོག་ཅིང༌།བཙན་པོའི་དུས་སྐབས་ཀྱི་ཆབ་མདོ་ས་ཁུལ་གྱི་ཆབ་སྲིད་དང་དཔལ་འབྱོར།རིག་གནས།ཁྲིམས་ལུགས།རྡོ་རྐོས་སྒྱུ་རྩལ་སོགས་ལ་ཞིབ་འཇུག་བྱ་བར་དོན་སྙིང་ཆེན་པོ་ལྡན།